題訥齋
作者：方岳
朝代：宋

paragraphs: 世人但識三尺嘴，儀從秦橫竟誰是。
瀾翻口角欲懸河，秋崖聽之歸洗耳。
萬言萬當不如默，視吾舌存政須訥。
雲根手築月三間，是非付與西山笏。
謂君爲訥耶，讀書夜寂聲琅琅。
謂君爲辨耶，向人開口無雌黄。
屋頭自有山如此，說易說難那用許。
孔堂絲竹春風和，賜也多參惟一唯。